ddrg/super_eurlex huggingface dataset:
16.

ag tabhairt dá haire gur chinn an Chúirt gur shínigh an Ghníomhaireacht conradh sonrach i leith bogearraí a bhí éagsúil leis na bogearraí a thairg an conraitheoir ina thairiscint le haghaidh an chreatchonartha ghaolmhair; ag tabhairt dá haire nár mhodhnaigh an Ghníomhaireacht an creatchonradh; ag tabhairt dá haire, de réir bharúil na Cúirte, gur diall ón gcreatchonradh é táirge difriúil a fháil nach n-áirítear sa phraghas tairisceana, ar phraghas atá difriúil leis an táirge a tairgeadh ar dtús; ag tabhairt dá haire gurb í conclúid na Cúirte go bhfuil an conradh sonrach neamhchomhlíontach leis an gcreatchonradh amhail atá an íocaíocht ghaolmhar EUR 10 399 834; ag tabhairt dá haire go nglacann an Ghníomhaireacht le barúlacha na Cúirte agus á chur i bhfios go láidir, tar éis don Chúirt a barúil a eisiúint, gur fhreagair an Ghníomhaireacht go mear, agus leasú ar an gcreatchonradh á síniú aici chun an t-easnamh tosaigh a chur ina cheart; ag tabhairt dá haire go maíonn an Ghníomhaireacht nach ndearnadh aon dochar do leasanna airgeadais na Gníomhaireachta ná an Aontais de thoradh na neamhchomhlíontachta toisc go measann sí go raibh bonn cirt leis an gcaiteachas; á chur in iúl gur oth léi nár chloígh an Ghníomhaireacht leis na nósanna imeachta iomchuí, go háirithe i bhfianaise an mhéid shubstaintiúil atá i gceist; ag tabhairt dá haire gur chuir stiúrthóir feidhmiúcháin na Gníomhaireachta breithnithe fairsinge i láthair in éisteacht le Coiste na Parlaiminte um Rialú Buiséadach an 29 Samhain 2021, inar maíodh gur cinneadh comhfhiosach a rinne lucht bainistíochta na Gníomhaireachta a bhí sa chinneadh na bogearraí i dtrácht a fháil agus é mar chuspóir leis laghdú a dhéanamh ar dhúbláil na n-iarrachtaí oiliúna agus tacaíochta, agus laghdú a dhéanamh i ndeireadh na dála ar an costais oibríochtúla fhoriomlána i gcomhair na Gníomhaireachta; ag cur béim ar an bhfíoras, cé gur féidir glacadh leis go raibh deiseanna coigilte costais i gceist, nach foláir cloí i gcónaí leis na rialacha soláthair is infheidhme chun a áirithiú go bhfaighidh cáiníocóir an Aontais luach iomlán ar airgead trí nósanna imeachta trédhearcacha iomaíocha soláthair; á iarraidh ar an nGníomhaireacht a áirithiú go n-urramófar na rialacha soláthair i gcónaí;
80.

á chur in iúl gur díol sásaimh di tar éis don Ríocht Aontaithe tarraingt siar as an Aontas an 31 Eanáir 2020, gur bhunaigh SEGS ar deireadh thiar toscaireacht AE i Londain agus Rannán na Ríochta Aontaithe laistigh dá struchtúr Ceanncheathrún; á chur in iúl gur oth léi, áfach, an mhoill maidir le stádas taidhleoireachta a dheonú d’fhoireann na Parlaiminte atá ag obair ag an Oifig Idirchaidrimh i Londain, agus gur dhiúltaigh SEGS i dtús báire an tsaincheist sin a thabhairt chun críche go sásúil; á chur in iúl go dtuigeann sí go dtógann an Comhaontú Bunaíochta ionad aon fhorálacha sealadacha agus go n-áirithítear leis go dteachtann an toscaireacht i Londain, a baill foirne agus maoine, pribhléidí agus díolúintí atá coibhéiseach leo siúd dá dtagraítear i gCoinbhinsiún Vín ar an mbealach céanna leis an 144 thoscaireacht agus oifigí eile; á chur in iúl gur oth léi gur chaibidil SEGS an dréacht-chomhaontú bunaíochta le húdaráis na Ríochta Aontaithe gan dul i gcomhairle leis an bParlaimint; á chur i bhfáth maidir le nuashonruithe rialta a sheoladh chuig an bParlaimint seachas dul i gcomhairle go cuí leis an bParlaimint, nach gcomhlíontar oibleagáid SEGS maidir le “tacaíocht agus comhar iomchuí” mar a leagtar síos in Airteagal 3(4) den Chinneadh lena mbunaítear SEGS; ag tabhairt dá haire gur líonadh beagnach 40 post (lena n-áirítear foireann easaoránach agus áitiúil) as na 43 phost a bhí ar fáil san iomlán faoi dheireadh 2020; á chur in iúl gurb eol di go bhfuil an Toscaireacht lonnaithe san fhoirgneamh, maoin de chuid an Aontais, a bhí in úsáid roimhe seo ag Ionadaíocht an Choimisiúin agus ag Oifig Idirchaidrimh Pharlaimint na hEorpa (EPLO);
36.

á chur in iúl gurb oth léi, ó bhí na cruinnithe fíorúla idir an bheirt a bhí thíos le mí-iompar tromchúiseach agus uachtarán an Choiste ar siúl i mí an Mhárta 2021, nár tháinig an Coiste ar chomhaontuithe faoi shocrú leis na híospartaigh go fóill, agus á chur in iúl gurb oth léi nach raibh na gníomhaíochtaí a rinne bainistíocht an Choiste éifeachtach ná cinntitheach; ag diúltú do thuairim Ard-Rúnaí an Choiste nár thángthas ar chomhaontú faoi shocrú fós toisc nach bhfuil an bheirt íospartach sin ag obair leis an gCoiste a thuilleadh agus gur údar cuí é sin; ag meabhrú na dteachtaireachtaí éagsúla don Choiste a sheol an t-íospartach a d’fhág an Coiste in 2017; ag cur béim ar an bhfíoras nach bhfaca an t-íospartach aon mholadh tosaigh ón lucht riaracháin go dtí lár 2021, cé go dtéann na gearáin a rinneadh le hArd-Rúnaí an Choiste siar go tús 2019, agus ag déanamh cáineadh géar, dá bhrí sin, ar an ráiteas a thug an tArd-Rúnaí inar cuireadh in iúl gurbh é an t-íospartach ba chúis leis an moill ar an socrú; ag tabhairt dá haire go ndearna an duine a bhí thíos le mí-iompar tromchúiseach ar iarchomhalta de chuid an Choiste é roinnt iarrataí a chur faoi bhráid Uachtarán an Choiste le linn an chruinnithe fhíorúil i mí an Mhárta 2021, lena n-áirítear iarraidh ar leithscéal poiblí ón gCoiste leis na híospartaigh, socrú iomlán cúitimh do na híospartaigh agus imscrúdú seachtrach ar chiapadh laistigh den Choiste; á chur in iúl gurb oth léi go mór go raibh ar na híospartaigh atá i gcás leochaileach na ráitis a thug Ard-Rúnaí an Choiste do Pharlaimint na hEorpa a shéanadh arís go poiblí; ag tabhairt dá haire gur dhearbhaigh an Coiste i mí Aibreáin 2022 do Choiste na Parlaiminte um Rialú Buiséadach go bhfuil na bearta a comhaontaíodh le linn an chruinnithe sin curtha chun feidhme nó á gcur chun feidhme; ag tabhairt dá haire ráiteas poiblí ó Uachtarán an Choiste an 13 Aibreán 2022 lenar cuireadh in iúl an athuair a leithscéal oifigiúil thar ceann an Choiste d’íospartaigh uile an cháis;
6.

ag tabhairt dá haire, leis an bhfaireachlann núicléach agus le tionscadal GSE um bhainistiú faisnéise (NOEMI), go dtreiseofar cumas faireacháin na Gníomhaireachta i leith na n-ábhar núicléach agus an mhargaidh breosla agus, ag an am céanna, go ndéanfar sonraí maidir le conarthaí íogaire núicléacha a óstáil go slán; ag tabhairt dá haire go ndearnadh dul chun cinn ar chur chun feidhme NOEMI in 2020-2021, le costas measta arb ionann é agus EUR 355 000; ag tabhairt dá haire gur cuireadh fréamhshamhail fheidhmiúil ar fáil, lena n-áirítear na príomhghnéithe, i mí an Mheithimh 2020; á iarraidh ar an nGníomhaireacht an t-údarás um urscaoileadh a choinneáil ar an eolas maidir le dul chun cinn chur chun feidhme an tionscadail;
10.

ag tabhairt dá haire go bhfuil beartas ag an nGníomhaireacht i leith cóir chomhionann foirne a chur chun cinn agus go bhfuil sé mar sprioc aici comhionannas inscne a bhaint amach ó thaobh líon iomlán na foirne de mar aon le gráid agus leibhéil freagrachta; á chur in iúl gur saoth go mór leis nach bhfuil an líon foirne ar mná iad atá fostaithe ag grád AD 8 nó níos airde ach ionann le 30 %; á chur in iúl gur geal léi gur ainmníodh bean mar stiúrthóir feidhmiúcháin nua na Gníomhaireachta le déanaí; ag tabhairt dá haire, áfach, nach dtugann a hainmniúchán le fios gur féidir paireacht a bhaint amach ar an leibhéal bainistíochta, ós rud é gur fir atá i seilbh na bpost ceann aonaid go léir; á iarraidh ar an nGníomhaireacht dlús a chur lena cuid iarrachtaí a beartas um phaireacht inscne a chur chun feidhme chun dul chun cinn a dhéanamh i dtreo na paireachta ar an leibhéal bainistíochta; á chur in iúl gur cúis bhuartha di an mhíchothromaíocht inscne ar bhord riaracháin na Gníomhaireachta — 46 fhear (70 %) agus 20 bean (30 %); á iarraidh arís ar an gCoimisiún agus ar na Ballstáit aird a thabhairt ar an tábhacht a bhaineann leis an gcothromaíocht inscne a áirithiú agus a gcuid comhaltaí á n-ainmniú acu don bhord riaracháin.;
24.

á thabhairt dá haire gur aimsigh an Chúirt rialuithe inmheánacha laga maidir leis an bhfaireachán ar an am a muirearaíodh don Údarás i gconradh “am agus meáin” faoi chreatchonradh le haghaidh seirbhísí comhairleoireachta TF; á thabhairt dá haire go bhfuair an Chúirt nár leor na seiceálacha a rinne an tÚdarás chun fíorú a dhéanamh ar an líon laethanta iarbhír a oibríodh lasmuigh den láthair faoin gconradh sin; á thabhairt dá haire thairis sin nár choinnigh an tÚdarás cuntas rialta ar an am a bhí á mhuirearú ag an gconraitheoir, cé gur shonraigh an creatchonradh gur cheart déanamh amhlaidh; á thabhairt dá haire maidir leis na rialuithe a bhí ag an Údarás chun a dhearbhú go raibh na híocaíochtaí a rinneadh leis an gconraitheoir bunaithe ar bhileoga ama a bhí bailí agus a cuireadh isteach go tráthúil, gur rialuithe laga ab ea iad ar an ábhar sin, rud arb ionann agus easnamh suntasach sa rialú inmheánach; á iarraidh ar an gCoimisiún gníomhú i ndáil leis sin.
20.

ag tabhairt dá haire, thairis sin, ó thuarascáil na Cúirte, mar gheall ar an éagsúlacht shuntasach atá ann idir na modheolaíochtaí agus na nósanna imeachta arna n-úsáid ag údaráis cistithe náisiúnta na Stát Rannpháirteach, nach féidir leis an gComhghnóthas aon ráta earráide ualaithe iontaofa ná ráta earráide iarmhar a ríomh i leith íocaíochtaí leis an Seachtú Clár Réime; ag tabhairt a haire, i gcás thionscadail an Seachtú Clár Réime, gurbh ionann na híocaíochtaí a rinne an Comhghnóthas in 2020 agus EUR 14 287 435 (i gcomparáid le EUR 20 305 796 in 2019), arbh ionann iad agus 7,7 % (i gcomparáid le 11,2 % in 2019) d’iomlán na n-íocaíochtaí oibríochtúla a rinne an Comhghnóthas in 2020; ag tabhairt dá haire, maidir leis na híocaíochtaí sin, gur chuir an Chúirt an ráta earráidí iarmharacha i bhfeidhm arna bhunú ag Ard-Stiúrthóireacht an Taighde agus na Nuálaíochta don Seachtú Clár Réime ina iomláine, arbh ionann agus 3,51 % é; ag tabhairt dá haire gur thug an Comhghnóthas freagra gur ghlac sé céimeanna chun dul i ngleic leis an toradh athfhillteach sin agus á mheas go bhfuil na bearta sin (ráitis bliantúla NFA i scríbhinn) leormhaith, rud a dhearbhaíonn an t-údarás buiséadach, agus go ndearnadh foráil i rialacháin bhunaidh na gComhghnóthas “go bhféadfaidh Ballstáit ARTEMIS/ENIAC aon seiceálacha agus iniúchtaí eile a dhéanamh i measc fhaighteoirí a gcistithe náisiúnta a mheasann siad is gá agus cuirfidh siad na torthaí in iúl do Chomhghnóthas ARTEMIS/ENIAC”;
D.

de bhrí gurb é EUR 486 000 000 ranníocaíocht uasta airgeadais an Aontais leis an gComhghnóthas (lena n-áirítear leithreasuithe CSTE) faoi Rialachán (AE) 2018/1488, arb é atá inti uasmhéid EUR 386 000 000 ó Fhís 2020, lena n-áirítear EUR 10 000 000 ar a laghad le haghaidh costais riaracháin, agus uasmhéid EUR 100 000 000 ón tSaoráid um Chónascadh na hEorpa; de bhrí go ndéanfaidh na Stáit Rannpháirteacha ranníocaíocht EUR 10 000 000 ar a laghad le costais riaracháin an Chomhghnóthais agus, ina theannta sin, go ndéanfaidh siad ranníocaíocht le costais oibriúcháin an Chomhghnóthais, ar ranníocaíocht í atá i gcomhréir le ranníocaíocht airgeadais an Aontais (EUR 486 000 000); de bhrí go bhfuil sé beartaithe go ndéanfaidh na Stáit Rannpháirteacha ranníocaíocht EUR 476 000 000 ar a laghad le costais oibriúcháin an Chomhghnóthais; de bhrí go ndéanfaidh na comhaltaí príobháideacha ranníocaíochtaí EUR 422 000 000 ar a laghad leis an gComhghnóthas, lena n-áirítear EUR 2 000 000 le haghaidh costais riaracháin, nó go socróidh siad go ndéanfaidh a gcomheintitis agus a n-eintitis chleamhnaithe na ranníocaíochtaí sin; de bhrí, faoin gcreat airgeadais ilbhliantúil do na blianta 2014-2020, go ndéanfar tús-ualú ar ranníocaíocht an Aontais le costais riaracháin chun costais oibriúcháin a chumhdach go dtí 2023, agus go dtí 2023 amháin; de bhrí go gcumhdóidh na Stáit Rannpháirteacha agus na comhaltaí príobháideacha costais riaracháin an Chomhghnóthais ina n-iomláine ó 2024 amach;
9.

á chur in iúl gur geal léi comhar na Gníomhaireachta le gníomhaireachtaí eile, go háirithe leis an nGníomhaireacht Eorpach um an nGarda Teorann agus Cósta, an Foras Eorpach chun Dálaí Maireachtála agus Oibre a Fheabhsú, an Institiúid Eorpach um Chomhionannas Inscne, Gníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais, Gníomhaireacht an Aontais Eorpaigh um Chomhar Ceartais Choiriúil, Gníomhaireacht an Aontais Eorpaigh um Oiliúint i bhForfheidhmiú an Dlí, an Oifig Tacaíochta Eorpach do Chúrsaí Tearmainn agus an Lárionad Faireacháin Eorpach um Dhrugaí agus Andúil i nDrugaí chun comhchuspóirí beartais a bhaint amach; á chur in iúl gur geal léi, ina theannta sin, go dtacaíonn an Ghníomhaireacht go tráthrialta le gníomhaireachtaí eile de chuid an Aontais chun oibleagáidí is toradh ar Chairt um Chearta Bunúsacha an Aontais Eorpaigh a léiriú ina gcuid oibre; ag spreagadh na Gníomhaireachta chun leanúint de bhealaí a fhiosrú chun acmhainní agus baill foirne a roinnt i gcúraimí forluiteacha i measc gníomhaireachtaí eile a bhíonn i mbun gníomhaíochtaí comhchosúla;
9.

ag tabhairt dá haire gur choinnigh Comhghnóthas FCH2 an post “Bainistiú Eolais ar Sheirbhísí” le sannacháin leanúnacha d’fhoireann eatramhach ar feadh tréimhse de thart ar 2,5 bliain mar gheall ar an iarraidh ó bhord rialaithe Chomhghnóthas FCH2 feabhas a chur ar ról an bhainistithe eolais agus, de réir chreatchonradh an Choimisiúin maidir le seirbhísí eatramhacha, go bhfuil úsáid foirne eatramhacha, áfach, teoranta d’obair oifige de chineál aonuaire nó sealadach, de shiocair méadú eisceachtúil ar an ualach oibre agus/nó feidhmíocht gníomhaíochta aonuaire, nó chun post folamh a líonadh ar feitheamh ball foirne buan á earcú, agus go bhfuil cleachtas Chomhghnóthas FCH2 i gcoinne an phrionsabail sin agus go gcruthaítear go deimhin post buan leis sin, sa bhreis ar an méid atá beartaithe sna pleananna bunaíochta foirne; ag cur sonrú sa fhreagra ó Chomhghnóthas FCH2 go raibh gá leis an bhfoireann eatramhach chun aghaidh a thabhairt ar uainíocht phost an oifigigh um bainistiú eolais idir na blianta 2015 go 2020 agus go mínítear leis sin i bpáirt an gá a bhí le foireann eatramhach chun leanúnachas na seirbhíse a áirithiú, agus thairis sin, nach bhféadfadh Comhghnóthas FCH2 ach an méadú ar ualach oibre iarmhartach a áirithiú le foireann eatramhach, tar éis iarraidh speisialta a fháil óna bhord rialaithe; ag cur béim ar an bhfíoras, áfach, gur cheart gur réiteach sealadach a bheadh san úsáid a bhainfí as foireann eatramhach ós rud é go bhféadfadh sé, murach sin, tionchar diúltach a imirt ar fheidhmíocht Chomhghnóthas FCH2 ina hiomláine, amhail coimeád an bpríomhinniúlachtaí, bealaí neamhshoiléire cuntasachta agus éifeachtúlacht níos ísle foirne; á iarraidh ar Chomhghnóthas FCH2 aon fhorbairt ina leith sin a thuairisciú don údarás um urscaoileadh;
5.

ag tabhairt dá haire, maidir leis na barúlacha leantacha ó bhlianta roimhe seo, go bhfuil deiseanna sainaitheanta ag an Institiúid chun acmhainní a chomhroinnt, a sineirgí a fhorbairt agus comhoibriú le gníomhaireachtaí eile an Aontais a mhéadú le súil éifeachtúlacht a fheabhsú; á chur in iúl gur geal léi, go háirithe, go ndearnadh trí mheabhrán tuisceana maidir le seirbhísí oiliúna, cleachtais soláthair, comhroinnt inneachair agus bainistiú acmhainní daonna a shíniú in 2020 le hOifig Maoine Intleachtúla an Aontais Eorpaigh, leis an Údarás Eorpach um Árachas agus Pinsin Cheirde agus le Gníomhaireacht an Aontais Eorpaigh um Oiliúint i bhForfheidhmiú an Dlí; ag tabhairt dá haire, thairis sin, go bhfuil suim ag an Institiúid a bheith rannpháirteach i dtionscadal arna chur chun feidhme ag rialtas na hUngáire lena bhféachtar le saoráidí oifige comhroinnte a sholáthar do gach eagraíocht idirnáisiúnta atá bunaithe i mBúdaipeist; á iarraidh ar an Institiúid aon fhorbairtí amach anseo a bhaineann leis na comhpháirtíochtaí sin a thuairisciú don údarás um urscaoileadh;
12.

ag tabhairt dá haire gurbh é an chothromaíocht inscne sa mheánbhainistíocht agus sa bhainistíocht shinsearach seisear ban as deichniúr (in 2019, cúigear as naonúr); ag tabhairt dá haire gurb é an chothromaíocht inscne i measc comhaltaí den bhord bainistíochta 40 % fir agus 60 % mná agus i measc na foirne ar an iomlán 32,3 % fir agus 67,7 % mná; á iarraidh ar an nGníomhaireacht cothromaíocht inscne a áirithiú ar leibhéil na bainistíochta agus na foirne amach anseo; á iarraidh ar an gCoimisiún agus ar na Ballstáit an tábhacht a bhaineann le cothromaíocht inscne a áirithiú a chur san áireamh nuair a bhítear ag ainmniú a gcomhaltaí do bhord bainistíochta na Gníomhaireachta; ag tabhairt dá haire go bhfaigheann an Fhondúireacht líon níos airde iarratas óna tír óstach in ainneoin fhoilsiú leitheadach a fógraí folúntais, rud a mhíníonn an líon níos airde náisiúnach Iodálach a earcaíodh (in 2020, bhí náisiúntacht na hIodáile ag 41 % den fhoireann); ag tabhairt dá haire go bhfuil an Fhondúireacht ag úsáid nós imeachta roghnúcháin fhiúntasbhunaithe, agus i gcásanna ina mbíonn comhfhiúntas ann, déantar an roghnú i bhfabhar iarrthóirí ó náisiúntachtaí faoi ghannionadaíocht; á iarraidh ar an bhFondúireacht leanúint d‘fheabhas a chur ar chothromaíocht gheografach a fhoirne d’fhonn ionadaíocht chuí náisiúnach ó na Ballstáit uile a bhunú, agus béim ar leith á leagan ar an leibhéal bainistíochta;
8.

ag tabhairt dá haire, agus é ina ábhar imní di, sa tuarascáil ón gCúirt maidir le cuntais an Chomhghnóthais go dtugtar aird ar an bhfíoras nach raibh i ranníocaíochtaí comhchineáil iomlána an lucht tionscail i leith gníomhaíochtaí breise ach 53 % den íosmhéid EUR 1 755 000 000, a bhunaítear i Rialachán (AE) Uimh. 560/2014; ag tabhairt dá haire, ina theannta sin, gur thuairiscigh an lucht tionscail ag deireadh 2020, tuairim is EUR 95 700 000 de ranníocaíochtaí comhchineáil i leith gníomhaíochtaí oibríochtúla as EUR 433 000 000 a gealladh tar éis gach glao de chuid Fhís 2020 a bheith seolta; ag tabhairt dá haire, dá bhrí sin, go léiríonn an cás sin go bhfuil ardriosca ann nach mbainfidh an Comhghnóthas amach, faoi dheireadh chlár Fhís 2020, na spriocanna a bhfuiltear ag dréim leo ó thaobh ranníocaíochtaí comhchineáil a lucht tionscail mar a bhunaítear i Rialachán (AE) Uimh. 560/2014 agus sna pleananna bliantúla oibre a glacadh; ag cur sonrú i bhfreagra an Chomhghnóthais go bhfuil sé den tuairim go laghdófar an bhearna sin go suntasach sna blianta atá le teacht ós rud é go dtiocfaidh méadú suntasach ar dhearbhú agus deimhniú na ranníocaíochtaí comhchineáil i gcomhréir le dúnadh thionscadail an Chomhghnóthais agus, ina theannta sin, gur thug lucht tionscail gealltanas maidir le spriocanna infheistíochta breise do 2021 agus ina dhiaidh sin ina bpeirspictíocht airgeadais a cuireadh faoi bhráid bhord rialaithe an Chomhghnóthais; á iarraidh ar an gComhghnóthas tuarascáil a thabhairt don údarás um urscaoileadh i dtaobh aon fhorbartha ina thaobh sin; ag tabhairt dá haire, sa mhéid iomlán de ranníocaíochtaí comhchineáil i leith gníomhaíochtaí breise de EUR 916 000 000 ag deireadh 2019, gur áiríodh ranníocaíochtaí comhchineáil de thart ar EUR 216 000 000 a tuairiscíodh le haghaidh 2019, ach nár cuireadh an próiseas deimhniúcháin i gcrích mar gheall ar phaindéim COVID-19 agus go bhfuil an tasc ag dul ar aghaidh i gcónaí mar a luaitear sa tuarascáil ón gCúirt; á iarraidh ar an gComhghnóthas an próiseas deimhniúcháin don bhliain 2019 a thabhairt chun críche faoi Mheitheamh 2022;
5.

á mheabhrú go bhfuil an buiséad is lú ag an nGníomhaireacht as measc na ngníomhaireachtaí iompair d’ainneoin na feidhmíochta comhshaoil agus aeráide den scoth agus na mbuntáistí eile a bhaineann le hiompar d’iarnród; á chur i bhfáth go háirithe nár cheart go mbeadh sé d’oibleagáid ar an nGníomhaireacht tacaíocht bhreise a iarraidh ar an gCoimisiún, de bharr acmhainní airgeadais neamhleora, go háirithe nuair is tosaíocht bheartais de chuid an Aontais Eorpaigh iad iarnróid, go háirithe laistigh den Straitéis um an tSoghluaisteacht Inbhuanaithe agus Chliste agus mar a léirítear le hainmniú na bliana 2021 mar Bhliain Eorpach na nIarnród; á iarraidh go méadófar buiséad na Gníomhaireachta ionas go mbeidh na hacmhainní is gá aici chun go mbeidh ar a cumas feidhmiú mar údarás éifeachtúil agus a cúraimí a chomhlíonadh, go háirithe na cúraimí sin a bhaineann le hiomaíochas a mhéadú, sábháilteacht agus idir-inoibritheacht trasteorann a fheabhsú agus go háirithe an ról agus na freagrachtaí feabhsaithe atá aici maidir le himlonnú tráthúil ERTMS;
25.

ag tabhairt dá haire go gceanglaítear, le cinneadh Uimh. 7/2018 ón mBord Rialaithe lena nglactar na rialacha maidir le coinbhleachtaí leasa a chosc agus a bhainistiú, ar cinneadh é a bhfuil feidhm aige maidir le comhlachtaí an Chomhghnóthais, go ndéanfar CVanna cothrom le dáta agus dearbhuithe coinbhleachta leasa chomhaltaí an Bhoird Rialaithe a fhoilsiú ar shuíomh gréasáin an Chomhghnóthais; á thabhairt dá haire ó thuarascáil na Cúirte nach rabhthas in ann aon cheann de na dearbhuithe coinbhleachta leasa agus gan ach leath de na CVanna a fhoilsiú faoi dheireadh 2020 toisc nár thíolaic ach líon beag de chomhaltaí an Bhoird Rialaithe an fhaisnéis go hiomchuí; á thabhairt dá haire gur mheabhraigh an Comhghnóthas roinnt uaireanta do chomhaltaí an Bhoird Rialaithe na dearbhuithe coinbhleachta leasa a bhí in easnamh a chur isteach, agus, i mí an Mheithimh 2021, go raibh 28 % de CVanna agus de dhearbhuithe coinbhleachta leasa fós in easnamh (12 as 43 ionadaí ghníomhacha reatha), agus gur cuireadh tuarascáil stádais faoi bhráid chomhaltaí an Bhoird Rialaithe agus gur míníodh gur measadh aon chomhalta nár chomhlíon na ceanglais maidir le dearbhú coinbhleachta leasa agus CV a bheith de facto i staid coinbhleachta leasa, staid a bhfuil eisiamh ó phróiseas cinnteoireachta an Bhoird Rialaithe mar thoradh air; á iarraidh ar an gComhghnóthas aon fhorbairt i dtaca leis sin a thuairisciú don údarás um urscaoileadh;
29.

ag tabhairt dá haire ón bhfreagra a thug an Comhghnóthas gur aimsigh a chomhordaitheoir rialaithe inmheánaigh, go luath in 2021, faoi chuimsiú an mheasúnaithe bhliantúil ar chóras rialaithe inmheánaigh an Chomhghnóthais, earráidí a bhain le céim an tsínithe roinnt conarthaí oibríochtúla in DACC, agus dá bhrí sin, nach raibh siad i gcomhréir le rialachán airgeadais an Chomhghnóthais, agus cé go meastar go bhfuil na conarthaí fós dlíthiúil faoi Dhlí na Spáinne agus na Fraince, léirigh an cás sin easnaimh thromchúiseacha i gcórais rialaithe inmheánaigh an Chomhghnóthais; ag tabhairt dá haire gur áirigh stiúrthóir feidhmiúcháin an Chomhghnóthais forchoimeádas clú neamhchainníochtúil ina dhearbhú urrúis bhliantúil don bhliain 2020 ina leith sin; ag tabhairt dá haire, thairis sin, ón bhfreagra a thug an Comhghnóthas, ó 2021 ar aghaidh, go gcuirfidh a chumas iniúchóireachta inmheánaí (IAC) le raon feidhme a athbhreithnithe bhliantúil ar chearta rochtana ABAC chun DACC a chur san áireamh freisin; ag tabhairt dá haire gur sheol an tSeirbhís um Iniúchóireacht Inmheánach i mí an Mheithimh 2021, iniúchadh dar teideal Delegations and efficiency of decision making in F4E and cooperation mechanisms with DG ENER [Toscaireachtaí agus éifeachtúlacht na cinnteoireachta in F4E agus sásraí comhair le AS ENER]; á iarraidh ar an gComhghnóthas tuairisc a thabhairt don údarás um urscaoileadh faoi na torthaí i ndáil leis sin;